Okresná prokuratúra Brezno 
Boženy Němcovej 3, 977 31 Brezno 	

Sp. zn. : 1 Pv 55/12/6603	Brezno, 21.5.2012
EEČ : 2-46-47-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Brezno
Rozhodnutie:
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
v období od 01.07.2011 do súčasnej doby si pravidelne neplnil povinnosť určenú uznesením Okresného súdu v Brezne pod č. k. 8P/160/2011-33 zo dňa 07.07.2011, právoplatným dňa 03.08.2011 a v zmysle zákona č. 36/2005 Z. z. o rodine, na základe ktorých bol zaviazaný prispievať na výživu svojho syna XXXXX, nar. 03.07.2008 sumou vo výške 26 € mesačne vždy do 15-teho dňa v mesiaci vopred k rukám matky XXXXX, XXXXX, čím za uvedené obdobie nezaplatil XXXXX sumu vo výške 286 €, pričom dňa 20.03.2012 zaplatil bankovým prevodom v Slovenskej sporiteľni a. s. sumu vo výške 200 € a dňa 25.04.2012 uhradil poštovou poukážkou sumu vo výške 86 €, čím uhradil výživné až do mesiaca máj 2012 vrátane. 
Právna veta:
lebo zanikla trestnosť činu
Odôvodnenie:
Poverený príslušník OO PZ v Brezne v konaní vedenom pod č. ORP-1263/BR-BR-2011 stíha XXXXX pre prečin zanedbania povinnej výživy podľa § 207 ods. 1 Tr. zák., ktorého sa mal dopustiť na tom skutkovom základe, ako je uvedené vo výrokovej časti tohto uznesenia.

Obvinený XXXXX k veci vypočutý nebol, nakoľko sa zdržiava na nezistenom mieste, pravdepodobne v zahraničí.

V priebehu skráteného vyšetrovania bola k veci vypočutá poškodená XXXXX, ktorá uviedla, že jej bývalý manžel XXXXX si neplnil riadne svoju povinnosť prispievať na výživu svojho syna XXXXX tak, ako mu to bolo určené rozsudkom súdu vo výške 26 € mesačne, vždy do 15-teho dňa v mesiaci vopred a to vôbec od 01.07.2011. Dňa 20.03.2012 jej uhradil výživné na účet vo výške 200 € a dňa 25.04.2012 obdržala šekovou poukážkou sumu vo výške 86 €. ÚPSVaR v Brezne nepožiadala o náhradné výživné a ani ho nepoberala v minulosti. Jej syn nebezpečenstvom núdze netrpí, nakoľko sa o neho riadne stará, má všetko čo potrebuje na živobytie. Syn XXXXX navštevuje Materskú škodu v Brezne XXXXX XXXXX vôbec syna nenavštevuje a neposiela mu žiadne dary, netelefonuje, neposiela žiadne dary. Uviedla, že výživné za obdobie od 01.07.2011 do súčasnej doby je vyplatené v plnej výške.

Svedkyňa XXXXX uviedla, že je sestra obv. XXXXX. Dňa 25.04.2012 jej brat uhradil dlžné výživné svojej manželke XXXXX v sume 86 €, pričom doklad o zaplatení výživného doložila do spisu, nakoľko ju o to požiadal obvinený.

Do vyšetrovacieho spisu boli zabezpečený doklad o tom, že si obv. XXXXX uhradil nezaplatené výživné v plnej výške. 

Ďalej boli do vyšetrovacieho spisu zabezpečené ďalšie listinné dôkazy, a to uznesenie Okresného súdu v Brezne sp. zn. 8P/160/2011-33 zo dňa 07.07.2011, ako aj ďalšie doklady z Úradu práce, sociálnych vecí a rodiny v Brezne, z ktorých vyplýva, že XXXXX v dobe od 01.07.21011 nepoberal dávku v hmotnej núdzi a a správa o tom, že bol v uvedenom období vedený v evidencii uchádzačov o zamestnanie ako aj správa zo sociálnej poisťovne o tom, že nepoberal dávku v nezamestnanosti.

Podľa § 86 písm. a/ Tr. zák. trestnosť trestného činu zanedbania povinnej výživy podľa § 207 Tr. zák. zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

Vzhľadom k tomu, že zo strany obvineného XXXXX došlo k splneniu podmienok v zmysle § 86 písm. a/ Tr. zák., bolo potrebné rozhodnúť tak, ako je uvedené vo výrokovej časti tohto uznesenia.    
Poučenie:
Proti tomuto uzneseniu je prípustná sťažnosť, ktorú môže podať  obvinený alebo poškodený v lehote do troch dní odo dňa jeho doručenia orgánu, ktorý ho vydal. O 
sťažnosti rozhodne prokurátor Krajskej prokuratúry v Banskej Bystrici. Sťažnosť má odkladný účinok.

Mgr. Juraj Polakovič
prokurátor